Patvirtinta VU TSPMI Tarybos 2017-10-13 posėdyje, protokolo nr. T-2017-20; 2018-02-26 posėdyje, protokolo nr. T-2018-03

***VU TSPMI Akademinės veiklos planavimo ir finansinių paskatų skyrimo už veiklos rezultatus tvarka***

VU TSPMI Akademinės veiklos planavimo ir finansinių paskatų skyrimo už veiklos rezultatus tvarka (toliau - Tvarka) parengta remiantis Vilniaus universiteto tarybos 2017-03-29 nutarimu Nr. T-2017-2-1 patvirtintu „Vilniaus universiteto akademinių darbuotojų tarnybinio atlyginimo, priemokų, premijų ir kitų atlyginimų bei paskatinimų už darbą ir nuopelnus skyrimo tvarkos aprašu“, Vilniaus universiteto rektoriaus 2017-04-04 įsakymu Nr. R-122 „Dėl Vilniaus universiteto skatinimo už aukšto lygio mokslo pasiekimus aprašo patvirtinimo“ bei Vilniaus universiteto rektoriaus 2017-04-20 įsakymu Nr. R-157 „Dėl akademinių darbuotojų darbo užmokesčio pertvarkos įgyvendinimo bei minimalių tarnybinių atlyginimų dydžių ir valandinių įkainių patvirtinimo“.

1. Už aukšto lygio mokslo pasiekimus ir pasiekimus įgyvendinant Universiteto strateginį veiklos planą bei TSPMI veiklos planą TSPMI akademiniams darbuotojams mokamos premijos. Tam sudaromas Skatinimo fondas, kuris formuojamas remiantis VU Tarybos 2017 m. kovo 29 d. nutarime T-2017-2-1 įtvirtintais principais ir kurio konkretų dydį, atsižvelgiant į TSPMI gaunamą biudžetinį finansavimą už mokslo rezultatus, kitas pajamas ir išlaidas bei įvertinant prognozuojamas išlaidas premijoms ir priemokoms už akademinės veiklos rezultatus, kiekvienais metais Direktoriaus teikimu tvirtina Taryba.

2. Akademinio darbuotojo užimamą akademinės pareigybės etatą TSPMI sudaro standartinis mokymo laikas, mokslinio darbo laikas ir kitas darbo laikas. Šių darbų krūvio apimtys yra numatytos Vilniaus universiteto Dėstytojų darbo laiko apskaitos tvarkos apraše (patvirtintame Rektoriaus 2017-05-08 įsakymu R-175), taip pat VU Pedagoginio ir mokslo personalo atestavimo ir konkursų pareigoms eiti organizavimo nuostatuose.

3. Iš Skatinimo fondo yra mokamos premijos už aukšto lygio mokslo pasiekimus (4 Tvarkos punktas), remiantis Vilniaus universiteto tarybos 2017-03-29 nutarimo Nr. T-2017-2-1 21.5.1 punktu, ir premijos už pasiekimus įgyvendinant Universiteto strateginį veiklos planą bei TSPMI veiklos planą (5 Tvarkos punktas), remiantis Vilniaus universiteto tarybos 2017-03-29 nutarimo Nr. T-2017-2-1 21.5.2 punktu.

4. Premijų už aukšto lygio mokslo pasiekimus skyrimą reglamentuoja VU TSPMI Skatinimo už aukšto lygio mokslo pasiekimus tvarkos aprašas, patvirtintas TSPMI Tarybos 2018-02-26 posėdyje, protokolo nr. T-2018-03 ir Rektoriaus 2018-03-27 įsakymu nr. R-195.

5.1. Pasiekimais įgyvendinant Universiteto strateginį veiklos planą bei TSPMI veiklos planą yra laikomos 5.2 punkte nurodytos veiklos, jei jos viršija užimamam akademinės pareigybės etatui numatytus mokslo veiklos reikalavimus ir/ar kitą darbo laiką. Kitą darbo laiką sudaro neauditorinis mokymo laikas, metodinio darbo laikas, organizacinio darbo laikas, ekspertinės veiklos, mokslo populiarinimo ir Universiteto atstovavimo darbo laikas.

5.2. Pilnu etatu pedagoginėse pareigose dirbantis tyrėjas per mokslo metus turi atlikti 5 sąlyginius vienetus, o mokslinėse pareigose - 6 sąlyginius vienetus mokslinio darbo ir kito darbo laiko, atsiskaitant už akademinę veiklą nuo 2017 m, rugsėjo 1 d. – 4 sąlyginius vienetus Vieną sąlyginį mokslinio darbo ir kito darbo laiko vienetą sudaro:

5.2.1. Vadovavimas penkiems baigiamiesiems darbams ir/arba studentų mokslinėms praktikoms; nuo 2017 m. rugsėjo 1 d. – **tik** vadovavimas penkioms studentų mokslinėms praktikoms, o taip pat – dešimties baigiamųjų darbų recenzavimas;

5.2.2. Dalyvavimas mokslininkų rengime – VU TSPMI rengiamų mokslo disertacijų recenzavimas (disertacijos svarstymui koliokviume, katedroje ar Doktorantūros komitete) ir stažuotojų, atvykusių į TSPMI trumpalaikėms stažuotėms, konsultavimas (penkios recenzijos ir/arba stažuotojai);

5.2.3. Naujai dėstomų kursų, metodinių priemonių rengimas ir paskaitų užsienio universitetuose pagal mainų programas (ne mažiau 8 akademinių valandų) skaitymas; dviejų kursų anglų kalba skaitymas

5.2.4. Tarptautinio ar nacionalinio mokslo renginio (kai tai nėra įgyvendinamo mokslo projekto veiklų dalis) organizavimas arba tarptautinio mokslo renginio panelės paraiškos pateikimas (vienas tarptautinis mokslo renginys arba du nacionaliniai mokslo renginiai ir/arba paraiškos);

5.2.5. Dalyvavimas mokslinių tyrimų projekte ar tyrimų paraiškų rengimas (penki projektai ir/arba paraiškos su TSPMI prieskyra ir dešimt projektų be TSPMI prieskyros); nuo 2017 m. rugsėjo 1 d. – penkios mokslinių tyrimų projektų paraiškos su TSPMI prieskyra ar penki mokslo projektai, jei darbas juose nėra kitaip apmokėtas;

5.2.6. Mokslo publikacijos (monografijos ir studijos ar jų dalies, mokslo straipsnio, antologijos ir pan.) parengimas – vienas mokslo straipsnis sudaro vieną sąlyginį vienetą, mokslo studija ar antologija –du sąlyginius vienetus; mokslo monografija – keturis sąlyginius vienetus. Mokslo publikacijos apskaitomos tik tada, kai akademinis darbuotojas jau yra įvykdęs užimamos pareigybės kadencijos reikalavimus. Jei akademinis darbuotojas užima mažiau nei vieną etatą, reikalaujamų publikacijų skaičius per kadenciją proporcingai mažinamas. Jei tokiu būdu suskaičiavus būtinų parengti publikacijų skaičių, gaunasi skaičius su trupmena, publikacijų skaičius visais atvejais apvalinamas iki didesnio sveiko skaičiaus. Dirbantiems pagal terminuotą darbo sutartį, apskaitomi darbai, viršijantys 1/5 užimamos pareigybės mokslo darbo per kadenciją;

5.2.7. Penki pranešimai tarptautiniame ar nacionaliniame mokslo renginyje;

5.2.8. Daktaro disertacijos parengimas gynimui ir jos apgynimas arba dalyvavimas kvalifikacijos kėlimo kursuose (kurių bendra apimtis - bent 1 savaitė, o vieną sąlyginį vienetą sudaro 12 savaičių);

5.2.9. Dalyvavimas mokslo populiarinimo veikloje (40 rašytinių ar žodinių komentarų žiniasklaidai ir/ar radijo ar televizijos laidų);

5.2.10. Dalyvavimas Studijų programos komiteto, Mokslo komiteto, Ginčų nagrinėjimo komisijos arba kitos direktoriaus įsakymu sudarytos darbo grupės veikloje (bendras sąlyginį veiklos vienetą sudarančių grupių ir komitetų skaičius nariui – 5, bendras sąlyginį veiklos vienetą sudarančių grupių ir komitetų skaičius vadovui - 3).

5.2.11. Kitos VU TSPMI Strateginiams tikslams svarbios veiklos, neįtrauktos į aukščiau pateiktą sąrašą. Tokių veiklų santykinis svoris yra nustatomas Direktoriaus sprendimu, remiantis Katedrų vedėjų rekomendacija.

5.3. Puse etato pedagoginėse pareigose dirbantis tyrėjas per mokslo metus turi atlikti 3 sąlyginius vienetus, o mokslinėse pareigose - 4 sąlyginius vienetus mokslinio darbo ir kito darbo laiko. Nuo 2017 m. rugsėjo 1 d. 0,25 etato dirbantis akademinis darbuotojaus turi atlikti 1 sąlyginį vienetą per metus, 0,5 etato – 2 sąlyginius vienetus per metus, 0,75 etato – 3 sąlyginius vienetus per metus akademinio darbo.

5.4. Už ataskaitoje deklaruotą atliktą didesnį nei priklauso pagal užimamą etatą mokslinį ir kitą darbą skiriama premija už pasiekimus įgyvendinant Universiteto strateginį veiklos planą bei TSPMI veiklos planą. Premijos dydis – 100 eurų už vieną perviršinį sąlyginį darbo vienetą (neskaitant Sodros mokesčių). Premija išmokama per 3 mėnesius nuo ataskaitos pateikimo.

6. Iki kiekvienų metų lapkričio 1 d. pagrindinėse pareigose VU TSPMI dirbantys tyrėjai parengia akademinės veiklos planą (priedas 1), kuriame numato, kokius darbus planuoja atlikti einamaisiais mokslo metais. Parengtas planas suderinamas su Katedros vedėju/ais, o taip pat aptariamas su Direktoriumi metinio pokalbio metu, siekiant užtikrinti proporcingą darbų pasiskirstymą tarp personalo narių.

7. Iki lapkričio 1 d. taip pat yra rengiama mokslinės veiklos už praėjusius mokslo metus (t.y. veiklos, įgyvendintos iki einamųjų metų rugsėjo 1 d.) ataskaita (priedas 1). Ataskaita aptariama su Direktoriumi metinio pokalbio metu.

8. Siekiant užtikrinti ataskaitų vertinimo skaidrumą, pateiktos ir po aptarimo su Direktoriumi koreguotos ataskaitos bei kiekvieno ataskaitą teikusio tyrėjo surinkti taškai yra paskelbiamos visiems ataskaitas teikusiems tyrėjams.

9. Siekiant užtikrinti Tvarkos prieinamumą visiems TSPMI akademiniams darbuotojams, ji skelbiama TSPMI tinklalapyje. TSPMI tinklalapyje taip pat skelbiamas Tarybos nutarimas dėl kalendoriniais metais skatinimui už aukšto lygio mokslo rezultatus (nurodytus 1.1.-1.4. p.) skiriamos lėšų sumos patvirtinimo.

**Priedas**

***Akademinės veiklos plano ir akademinės veiklos ataskaitos projektas***

Planuojami ar "apskaitomi" darbai yra suskirstyti pagal 5.2.1-5.2.10 punktuose numatytas darbų grupes. Planuojant reikėtų nusimatyti veiklų, atitinkančių 5.2 ir 5.3 punktuose numatytas apimtis.

|  |  |  |  |
| --- | --- | --- | --- |
|  | **Vieneto koeficientas** | **Plane prašome nurodyti** | **Ataskaitoje prašome pateikti** |
| **Vadovavimas studentų moksliniam darbui:** |
| Vadovavimas studentų baigiamiesiems darbams (TIK ATASKAITOJE UŽ 2016-2017 M.M.) | ×0,2 | Vadovaujamų studentų skaičių (arba tematiką, kurioje rengiamiems darbams galėtumėte vadovauti) | Apgintų baigiamųjų darbų skaičių (*apgintų darbų sąrašą parengs administracija*) |
| Vadovavimas studentų mokslinei praktikai | ×0,2 | Planuojamos mokslinės praktikos tematiką ir praktikantų skaičių | Studentų mokslinės praktikos temas (ir jų parengtas publikacijas, jei buvo) |
| Baigiamųjų darbų recenzavimas (ATASKAITOJE UŽ 2017-2018 M.M. IR VĖLESNIUS) | x0,1 |  | Recenzuotų baigiamųjų darbų sąrašą (*recenzuotų darbų sąrašą pateiks administracija*) |
| **Dalyvavimas mokslininkų rengime:** |
| TSPMI doktorantų rengiamų disertacijų recenzavimas (svarstymui koliokviume, katedroje ar komitete) | ×0,2 |  | Recenzuotų disertacijų skaičių(*recenzuotų darbų sąrašą pateiks administracija*) |
| Stažuotojų, atvykusių į TSPMI trumpalaikėms stažuotėms, konsultavimas | ×0,2 | Planuojamus konsultuoti stažuotojus, jei žinoma | Stažuotųjų skaičių ir stažuotės tematiką |
| **Kitas pedagoginis ir metodinis darbas:** |
| Naujo dėstomo kurso bakalauro ar magistro programos studentams rengimas | ×1 | Planuojamo naujai parengti kurso pavadinimą | Naujai parengto kurso pavadinimą  |
| Metodinės priemonės ar kitos mokymui naudojamos medžiagos (vadovėliai ir pan.) rengimas (kurso programos, paskaitų skaidrių ir panašios medžiagos talpinimas virtualioje aplinkoje nėra užskaitomas) | ×1 | Planuojamos rengti metodinės priemonės pavadinimas | Parengtos metodinės priemonės pavadinimas  |
| Paskaitos užsienio universitetuose pagal mainų programas arba kviestinės paskaitos | ×0,125 | Universitetą, į kurį planuojate vykti skaityti paskaitų, ir programą, pagal kurią vyksite | Universitetą, į kurį vykote skaityti paskaitų, valandų skaičių, programą, pagal kurią vykote skaityti paskaitų |
| Kursų anglų kalba skaitymas | x0,5 | Kursus, kuriuos planuojate dėstyti anglų kalba | Anglų kalba skaitytų kursų pavadinimus |
| **Mokslo renginių organizavimas:** |
| Tarptautinio mokslo renginio organizavimas (jei tai nėra įgyvendinamo mokslinių tyrimų projekto veiklų dalis) | ×1,0 | Planuojamo renginio pavadinimą | Surengto renginio pavadinimą |
| Nacionalinio mokslo renginio organizavimas (jei tai nėra įgyvendinamo mokslinių tyrimų projekto veiklų dalis) | ×0,5 | Planuojamo renginio pavadinimą | Surengto renginio pavadinimą |
| Tarptautinio mokslo renginio panelės paraiškos rengimas | ×0,5 | Planuojamo renginio, kuriam būtų teikiama paraiška, pavadinimą | Pateiktos panelės pavadinimą |
| **Dalyvavimas mokslinių tyrimų projekte:** |
| Dalyvavimas mokslinių tyrimų projekte (TIK ATASKAITOJE UŽ 2016-2017 M.M.) | ×0,2 | Mokslinių tyrimų projekto pavadinimą | Mokslinių tyrimų projektų pavadinimą |
| Dalyvavimas mokslinių tyrimų projekte be TSPMI prieskyros (TIK ATASKAITOJE UŽ 2016-2017 M.M.) | ×0,1 | Mokslinių tyrimų projekto pavadinimą | Mokslinių tyrimų projektų pavadinimą |
| Mokslinių tyrimų projekto, kurį planuojama įgyvendinti TSPMI, paraiškos rengimas | ×0,2 | Jei jau žinoma, planuojamos paraiškos tematiką, programą, kuriai būtų teikiama paraiška | Pateiktų paraiškų pavadinimus, programas ir kvietimus, kuriems pateikta |
| **Mokslo publikacijų rengimas: \* Prašome nurodyti visas per atsiskaitymo laikotarpį paskelbtas publikacijas. Taškų skaičius bus nustatomas pagal 5.2.6 punkte nustatytus principus.** |
| Mokslo monografijų rengimas ir leidyba  | ×4 | Planuojamų publikacijų pobūdį (taip pat kur planuojama jas skelbti, įskaitant ir tas, kurių pasirodymas numatomas kitais mokslo metais) | Paskelbtų publikacijų pavadinimus |
| Mokslo studijų ir antologijų rengimas ir leidyba | ×2 | Planuojamų publikacijų pobūdį (taip pat kur planuojama jas skelbti, įskaitant ir tas, kurių pasirodymas numatomas kitais mokslo metais) | Paskelbtų publikacijų pavadinimus |
| Mokslo straipsnių ir kitų mokslo publikacijų, neįvardintų aukščiau, rengimas ir leidyba | ×1 | Planuojamų publikacijų pobūdį (taip pat kur planuojama jas skelbti, įskaitant ir tas, kurių pasirodymas numatomas kitais mokslo metais) | Paskelbtų publikacijų pavadinimus |
| **Pranešimai mokslinėse konferencijose:** |
| Pranešimas tarptautiniame ar nacionaliniame mokslo renginyje | ×0,2 | Kokiuose renginiuose planuojama skaityti pranešimus | Perskaitytų pranešimų ir mokslinių renginių pavadinimus |
| **Disertacijos rengimas ir kvalifikacijos kėlimas:** |
| Daktaro disertacijos gynimas | ×1 | Planuojamą disertacijos gynimo datą | Disertacijos gynimo datą |
| Dalyvavimas kvalifikacijos kėlimo kursuose, stažuotėse, vasaros ar žiemos mokyklose (bendra apimtis - bent 1 savaitė). | ×0,08 | Kur planuojama dalyvauti, kokia trukmė | Kur dalyvauta, kokia trukmė |
| **Mokslo populiarinimas ir politikos komentavimas:** |
| Rašytinių ar žodinių komentarų žiniasklaidai politikos aktualijomis rengimas  | ×0,025 | Jei numatoma tokia veikla, prašome nurodyti interesų sritį/is | Rašytinių ar žodinių komentarų, laidų, kuriose dalyvauta, skaičių (*preliminarų sąrašą patikslinimui pateiktų administracija*) |
| **Dalyvavimas organizacinėje veikloje:** |
| Dalyvavimas Studijų programos komiteto, Mokslo komiteto, Ginčų nagrinėjimo komisijos ar kitos direktoriaus įsakymu sudarytos darbo grupės veikloje (NARIUI) | ×0,2 | Komitetų/grupių, kurių nariu/-e esate, skaičius (*sąrašą pateiks administracija*) | Komitetų/grupių, kurių nariu/-e esate, skaičius (*sąrašą pateiks administracija*) |
| Dalyvavimas Studijų programos komiteto, Mokslo komiteto, Ginčų nagrinėjimo komisijos ar kitos direktoriaus įsakymu sudarytos darbo grupės veikloje (VADOVUI) | ×0,33 | Komitetų/grupių, kurioms vadovaujate, skaičius (*sąrašą pateiks administracija*) | Komitetų/grupių, kurioms vadovaujate, skaičius (*sąrašą pateiks administracija*) |
| **Kita VU TSPMI strateginių tikslų požiūriu svarbi veikla:** |
|  |  | Jūsų nuomone svarbios per mokslo metus atliktos veiklos ar pasiekti rezultatai studijų, mokslinės veiklos, organizacinėje ir kitoje akademinėje veikloje | Jūsų nuomone svarbios planuojamos atlikti veiklos studijų, mokslinės veiklos, organizacinėje ir kitoje akademinėje veikloje |